SET ปิดเช้าบวก 7 จุด รับแรงซื้อหุ้นบิ๊กแคป-พลังงานหนุน แนะจับตาตัวเลขเงินเฟ้อสหรัฐฯ
SET ปิดเช้าบวก 7 จุด รับแรงซื้อหุ้นบิ๊กแคป-พลังงานหนุน แนะจับตาตัวเลขเงินเฟ้อสหรัฐฯ แนวโน้มช่วงบ่ายน่าจะยืนบวกได้ต่อ พร้อมให้แนวรับที่ 1,660 จุด แนวต้านที่ 1,680 จุด
12 ม.ค. 2565

นายวิจิตร อารยะพิศิษฐ ผู้อำนวยการอาวุโสและนักกลยุทธ์การลงทุน บล.เมย์แบงก์ (ประเทศไทย) กล่าวว่า ตลาดหุ้นไทยเช้านี้ปรับตัวขึ้นได้ค่อนข้างดี สอดคล้องตลาดหุ้นภูมิภาคตอบรับเชิงบวกต่อถ้อยแถลงของนายเจอโรม พาวเวล ประธานธนาคารกลางสหรัฐ (เฟด) แม้อาจต้องใช้นโยบายการเงินเข้ามากดเงินเฟ้อต่ำลง แต่ส่งสัญญาณว่าเศรษฐกิจสหรัฐฯยังแข็งแกร่ง ทำให้ตลาดฯ คลายความกังวล โดยทั้งตลาดหุ้นและตลาดน้ำมันดิบก็ปรับตัวขึ้นตอบรับประเด็นดังกล่าว
อย่างไรก็ตามตลาดฯ ยังจับตาตัวเลขเงินเฟ้อสหรัฐฯว่าจะปรับขึ้นมาตามที่ตลาดคาดไว้ที่ 7% บวก/ลบ จากเดิมในเดือน พ.ย.อยู่ที่ +6.8% ขณะที่นักเศรษฐศาสตร์และบลูมเบิร์กให้กรอบ 6.8-7.2% หากเป็นไปตามที่ตลาดฯ คาดไว้ตลาดหุ้นก็ยังพอไปได้ นอกจากนี้ตลาดฯยังคาดแนวโน้มเฟดปรับขึ้นดอกเบี้ย 4 ครั้งในปีนี้หรือปรับขึ้นทุกไตรมาส ถือว่าไม่ได้แย่ ทำให้วันนี้มีแรงซื้อกลับหุ้นขนาดใหญ่ (Big Cap) และกลุ่มน้ำมัน
สำหรับแนวโน้มการลงทุนในช่วงบ่าย นายวิจิตร คาดว่า จะยืนบวกได้ต่อเนื่องจากช่วงเช้า พร้อมให้แนวรับที่ 1,660 จุด แนวต้านที่ 1,680 จุด ถ้าไม่ผ่านตลาดน่าจะแกว่งออกด้านข้าง
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 1,792.21 ล้านบาท ปิดที่ 123.00 บาท ลดลง 0.50 บาท
GPSC มูลค่าการซื้อขาย 1,500.97 ล้านบาท ปิดที่ 86.25 บาท เพิ่มขึ้น 2.00 บาท
IVL มูลค่าการซื้อขาย 1,385.71 ล้านบาท ปิดที่ 48.25 บาท เพิ่มขึ้น 1.00 บาท
BBL มูลค่าการซื้อขาย 1,341.58 ล้านบาท ปิดที่ 127.50 บาท เพิ่มขึ้น 1.00 บาท
SVOA มูลค่าการซื้อขาย 1,289.55 ล้านบาท ปิดที่ 4.18 บาท เพิ่มขึ้น 0.22 บาท